Simona Amânar este optimistă înaintea JO de la Paris: "Toată lumea vrea o medalie la gimnastică, avem şanse"
Fosta campioană olimpică Simona Amânar este încrezătoare că România va obţine o medalie la gimnastică artistică la Jocurile Olimpice de la Paris.
"Toată lumea vrea o medalie la gimnastică, avem şanse", transmite Simona Amânar
Multipla medaliată crede că Sabrina Voinea, medaliată cu aur la Europenele din 2022 şi la Cupa Mondială din 2023, va urca la vară pe podiumul olimpic.
"Toată lumea îşi doreşte o medalie olimpică la gimnastică anul acesta, suntem optimişti. Şi de ce nu? Avem şanse. Avem o echipă frumoasă, o avem pe Sabrina Voinea.
Dar în primul rând gimnastele trebuie să fie sănătoase şi să-şi facă exerciţiile aşa cum ştiu ele cel mai bine", a declarat Amânar.
Totodată, ea îşi doreşte ca sportivele care vor face "săritura Amânar" la Jocurile Olimpice să câştige o medalie.
"Din păcate 'săritura Amânar' nu o mai face nimeni din România, dar în lume se mai face. Chiar ieri am văzut că brazilianca (n.r. – Rebeca Andrade) doreşte să se prezinte la Jocurile Olimpice cu această săritură.
Eu le doresc tuturor celor care încearcă această săritură să le aducă o medalie", a mai transmis tripla campioană olimpică.
Până în acest moment 76 de români au obţinut calificarea la cea de-a XXXIII-a ediţie a JO, care va avea loc la Paris între 26 iulie şi 11 august.